CELEX: 32018D1503
Language: da
Date: 2018-10-08 00:00:00
Title: Kommissionens gennemførelsesafgørelse (EU) 2018/1503 af 8. oktober 2018 om foranstaltninger mod indslæbning og spredning i Unionen af Aromia bungii (Faldermann) (meddelt under nummer C(2018) 6447)

10.10.2018   
               
               
                  DA
               
               
                  Den Europæiske Unions Tidende
               
               
                  L 254/9
               
            
         KOMMISSIONENS GENNEMFØRELSESAFGØRELSE (EU) 2018/1503
         af 8. oktober 2018
         om foranstaltninger mod indslæbning og spredning i Unionen af Aromia bungii (Faldermann)
         
            
               (meddelt under nummer C(2018) 6447)
            
         
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 16, stk. 3, tredje punktum, og
         ud fra følgende betragtninger:
         
                     (1)
                  
                  
                     
                        Aromia bungii (Faldermann) (i det følgende benævnt »skadegøreren«) er ikke opført i bilag I eller bilag II til direktiv 2000/29/EF.
                  
               
                     (2)
                  
                  
                     Der har imidlertid for første gang været udbrud af denne skadegører i Italien og Tyskland. Den pågældende skadegører har uacceptable økonomiske, miljømæssige eller sociale virkninger på Unionens område. Indslæbning og forekomst af skadegøreren i Unionen bør derfor forbydes og forhindres. Der bør træffes særlige foranstaltninger i det øjemed.
                  
               
                     (3)
                  
                  
                     Plantebeskyttelsesorganisationen for Europa og Middelhavsområderne (EPPO) vedtog i 2014 en rapport om en skadegørerrisikoanalyse vedrørende skadegøreren (2). I rapporten identificeres som sandsynlige spredningsveje for indslæbning af skadegøreren alle former for træ eller træprodukter af Prunus-arter, som er store nok til at kunne opretholde skadegørerens livscyklus til voksenstadiet, og som ikke er blevet behandlet med henblik på at dræbe skadegøreren. Der bør derfor fastsættes særlige foranstaltninger vedrørende indførsel til og flytning inden for Unionen af planter til plantning, hvis stængel eller rodhals har en diameter på 1 cm eller derover på det tykkeste sted, bortset fra frø, af Prunus spp. (i det følgende benævnt »planter«). Disse foranstaltninger bør også gælde for træ som defineret i artikel 2, stk. 2, i direktiv 2000/29/EF (i det følgende benævnt »træ«) og træemballeringsmateriale, som helt eller delvis er fremstillet af Prunus spp. (i det følgende benævnt »træemballeringsmateriale«).
                  
               
                     (4)
                  
                  
                     I tilfælde af udbrud af skadegøreren på Unionens område bør der afgrænses et område omkring det pågældende udbrudssted med henblik på vedtagelse af effektive udryddelsesforanstaltninger inden for dette område.
                  
               
                     (5)
                  
                  
                     Der bør tages hensyn til de økonomiske og miljømæssige virkninger af destruktion af planter. På visse betingelser bør der derfor ikke kræves etablering af et afgrænset område, hvis skadegøreren kan fjernes fra de planter, hvor den blev fundet, og det kan konstateres, at skadegøreren ikke kan blive etableret.
                  
               
                     (6)
                  
                  
                     Under nærmere angivne omstændigheder bør medlemsstaterne have mulighed for at beslutte ikke at etablere afgrænsede områder og begrænse foranstaltningerne til destruktion af de angrebne planter eller planteproduktmaterialer, fordi det ville stå i rimeligt forhold til den pågældende plantesundhedsmæssige risiko.
                  
               
                     (7)
                  
                  
                     Det er mere sandsynligt, at planter og træ, som er blevet dyrket eller har været i mindst en del af deres levetid i et afgrænset område, eller som er blevet flyttet gennem et sådant område, eller træemballeringsmateriale med oprindelse i afgrænsede områder er angrebet af skadegøreren. Flytning af sådanne planter og sådant træ og træemballeringsmateriale bør derfor være omfattet af særlige krav for at forhindre yderligere spredning af skadegøreren.
                  
               
                     (8)
                  
                  
                     For at sikre nøje overvågning af flytning af planter til plantning med oprindelse i de afgrænsede områder og for at give et effektivt overblik over de steder, hvor den plantesundhedsmæssige risiko på grund af skadegøreren er høj, bør Kommissionen og medlemsstaterne have adgang til oplysninger om de produktionssteder, der ligger i de afgrænsede områder.
                  
               
                     (9)
                  
                  
                     For at sikre, at planter og træ, der indføres til Unionen fra tredjelande, er frie for skadegøreren, bør kravene vedrørende deres indførsel fra tredjelandene til Unionen svare til kravene for flytning af planter og træ fra de afgrænsede områder til resten af Unionens område.
                  
               
                     (10)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Definitioner
            I denne afgørelse forstås ved:
            
                        a)
                     
                     
                        »skadegøreren«: Aromia bungii (Faldermann)
                     
                  
                        b)
                     
                     
                        »planter«: planter til plantning, bortset fra frø, hvis stængel eller rodhals har en diameter på 1 cm eller derover på det tykkeste sted, af Prunus spp., undtagen Prunus laurocerasus L.
                     
                  
                        c)
                     
                     
                        »træ«: træ som defineret i artikel 2, stk. 2, i direktiv 2000/29/EF, såfremt det er fremstillet helt eller delvis af følgende planter, der er opført i del II i bilag I til Rådets forordning (EØF) nr. 2658/87 (3):
                        
                                    KN-kode
                                 
                                 
                                    Beskrivelse
                                 
                              
                                    4401 12 00 
                                 
                                 
                                    Brænde; træ i form af flis eller spåner, savsmuld og træaffald eller lignende former, af andet træ end nåletræ
                                 
                              
                                    4401 22 00 
                                 
                                 
                                    Andet træ end nåletræ, i form af flis eller spåner
                                 
                              
                                    4401 40 
                                 
                                 
                                    Savsmuld og træaffald, ikke agglomereret (4)
                                    
                                 
                              
                                    4403 12 00 
                                 
                                 
                                    Andet træ end nåletræ, ubearbejdet, malet, bejdset eller behandlet med kreosot eller andre træbeskyttelsesmidler, også afbarket, afgrenet eller groft tildannet på to eller flere sider
                                 
                              
                                    ex 4404 20 00 
                                 
                                 
                                    Emner af træ (undtagen af nåletræ) til tøndebånd; stolper, pæle, stokke og lign., kløvede eller tilspidsede, men ikke savskårne i længderetningen; emner af træ til spadserestokke, paraplyskafter, værktøjsskafter og lign., groft tildannede eller afrundede, men ikke drejede, bøjede eller på anden måde bearbejdede; træspån og lign.
                                 
                              
                                    4406 
                                 
                                 
                                    Jernbane- og sporvejssveller af træ
                                 
                              
                                    4407 94 
                                 
                                 
                                    Træ af kirsebærtræ (Prunus spp.), savet eller tilhugget i længderetningen, skåret eller skrællet, også høvlet, slebet eller samlet ende-til-ende, af tykkelse over 6 mm
                                 
                              
                                    4416 00 00 
                                 
                                 
                                    Fade, tønder, kar, baljer, bøtter og andre bødkerarbejder samt dele dertil, af træ, herunder tøndestaver
                                 
                              
                                    9406 10 00 
                                 
                                 
                                    Præfabrikerede bygninger af træ
                                 
                              
                  
                        d)
                     
                     
                        »træemballeringsmateriale« emballeringsmateriale, der helt eller delvis er fremstillet af planterne
                     
                  
                        e)
                     
                     
                        »produktionssted«: enhver lokalitet eller samling af marker, der drives som en enkelt produktions- eller landbrugsenhed, herunder produktionsanlæg, der forvaltes særskilt af plantesundhedsmæssige årsager
                     
                  
                        f)
                     
                     
                        »professionel operatør«: enhver, der er erhvervsmæssigt beskæftiget med en eller flere af følgende aktiviteter vedrørende planter, planteprodukter og træemballeringsmateriale:
                        
                                    —
                                 
                                 
                                    plantning
                                 
                              
                                    —
                                 
                                 
                                    avl
                                 
                              
                                    —
                                 
                                 
                                    produktion, herunder dyrkning, opformering og vedligeholdelse
                                 
                              
                                    —
                                 
                                 
                                    indførsel til og flytning inden for og ud af Unionens område
                                 
                              
                                    —
                                 
                                 
                                    markedsføring.
                                 
                              
                  
         
            Artikel 2
            Forbud mod indførsel til eller spredning inden for Unionen af skadegøreren
            Det er forbudt at indføre eller sprede skadegøreren på Unionens område.
         
         
            Artikel 3
            Påvisning af eller mistanke om forekomst af skadegøreren
            
               1.   Enhver, der har mistanke om eller får kendskab til forekomst af skadegøreren, underretter omgående det officielle ansvarlige organ og giver dette alle relevante oplysninger om forekomsten eller mistanken om forekomst af skadegøreren.
            
            
               2.   Det officielle ansvarlige organ registrerer omgående sådanne oplysninger.
            
            
               3.   Hvis det officielle ansvarlige organ er blevet underrettet om forekomst eller mistanke om forekomst af skadegøreren, træffer det alle nødvendige foranstaltninger for at bekræfte forekomsten eller mistanken om forekomst.
            
            
               4.   Medlemsstaterne sikrer, at enhver, der har ansvaret for planter, som kan være angrebet af skadegøreren, omgående underrettes om forekomsten eller mistanken om forekomst af skadegøreren, de mulige konsekvenser og risici og de foranstaltninger, der skal træffes.
            
         
         
            Artikel 4
            Undersøgelser for forekomst af skadegøreren på medlemsstaternes områder
            Medlemsstaterne gennemfører årlige undersøgelser for forekomst af skadegøreren på deres område.
            Disse undersøgelser gennemføres af det officielle ansvarlige organ eller under det officielle ansvarlige organs officielle tilsyn. De skal bestå af visuelle undersøgelser og, i tilfælde af mistanke om angreb af skadegøreren, indsamling af stikprøver henblik på identifikation af skadegøreren. Der skal i undersøgelserne tages hensyn til den foreliggende videnskabelige og tekniske dokumentation, skadegørerens biologi, forekomsten af modtagelige planter og deres biologi samt alle andre relevante oplysninger vedrørende forekomsten af skadegøreren.
         
         
            Artikel 5
            Etablering af afgrænsede områder
            
               1.   Hvis forekomst af skadegøreren bekræftes, afgrænser den pågældende medlemsstat straks et område (i det følgende benævnt »afgrænset område«) i overensstemmelse med stk. 2.
            
            
               2.   Det afgrænsede område består af en angrebet zone og en stødpudezone.
               Den angrebne zone er det område, hvor forekomst af skadegøreren er bekræftet, og som omfatter:
               
                           a)
                        
                        
                           alle planter, der vides at være angrebet af den pågældende skadegører
                        
                     
                           b)
                        
                        
                           alle planter, der udviser tegn eller symptomer på muligt angreb af denne skadegører
                        
                     
                           c)
                        
                        
                           alle andre planter, der kan have været eller kan blive kontamineret eller angrebet af denne skadegører, herunder planter, der kan være angrebet på grund af deres modtagelighed over for skadegøreren og placering tæt på de angrebne planter eller fælles produktionssted, hvis det kendes, sammen med angrebne planter eller planter, der stammer fra disse.
                        
                     Stødpudezonen skal være mindst 2 km bred og omgive den angrebne zone.
               Den nøjagtige afgrænsning af den angrebne zone og stødpudezonen skal baseres på sunde videnskabelige principper, skadegørerens biologi, angrebets omfang og fordelingen af planter og træ i det pågældende område.
               I tilfælde, hvor det ansvarlige officielle organ konkluderer, at det er muligt at udrydde skadegøreren, jf. artikel 6, stk. 1, under hensyntagen til omstændighederne ved udbruddet, resultaterne af en specifik undersøgelse eller øjeblikkelig anvendelse af udryddelsesforanstaltninger, kan stødpudezonens radius nedsættes til ikke under 1 km uden for grænsen til den angrebne zone.
            
            
               3.   Bekræftes forekomst af skadegøreren i stødpudezonen, revurderes og ændres afgrænsningen af den angrebne zone og stødpudezonen omgående i overensstemmelse hermed.
            
            
               4.   Påvises skadegøreren ikke i et afgrænset område ved de undersøgelser, der er omhandlet i artikel 4 og i nærværende artikels stk. 6, litra b), i en periode på fire på hinanden følgende år, kan denne afgrænsning ophæves. I sådanne tilfælde underretter den pågældende medlemsstat Kommissionen og de øvrige medlemsstater.
            
            
               5.   Medlemsstaterne kan undlade at etablere afgrænsede områder, jf. stk. 1, hvis en af følgende betingelser er opfyldt:
               
                           a)
                        
                        
                           Der er dokumentation for, at skadegøreren er blevet indslæbt til området via planter, træ eller træemballeringsmateriale, der var angrebet, før de blev ført ind i det pågældende område, og det er blevet konstateret, at skadegøreren ikke er blevet etableret, og at skadegøreren ikke er i stand til at sprede og formere sig på grund af sin biologi.
                        
                     
                           b)
                        
                        
                           Der er dokumentation for, at forekomsten af skadegøreren er et isoleret fund, der er umiddelbart forbundet med en plante, træ eller træemballeringsmateriale, og som ikke forventes at føre til, at den bliver etableret, og
                           det er blevet konstateret, at skadegøreren ikke er blevet etableret, og at skadegøreren ikke er i stand til at sprede og formere sig på grund af sin biologi.
                        
                     Med henblik på litra b) skal der tages hensyn til resultaterne af specifikke undersøgelser og udryddelsesforanstaltninger. Sådanne foranstaltninger kan omfatte forebyggende fældning og bortskaffelse af planter og planteprodukter samt destruktion og bortskaffelse af træemballeringsmateriale, efter at de er blevet undersøgt.
            
            
               6.   Hvis en af betingelserne i stk. 5 er opfyldt, træffer medlemsstaterne følgende foranstaltninger:
               
                           a)
                        
                        
                           øjeblikkelige foranstaltninger for at sikre hurtig udryddelse af skadegøreren og udelukke muligheden for spredning
                        
                     
                           b)
                        
                        
                           regelmæssig og intensiv overvågning i en periode, der omfatter mindst én livscyklus for skadegøreren og yderligere et år, dog mindst fire på hinanden følgende år, i en radius på mindst 1 km omkring de angrebne planter eller det angrebne træ eller træemballeringsmateriale eller det sted, hvor skadegøreren blev fundet
                        
                     
                           c)
                        
                        
                           destruktion af alt angrebet plantemateriale, træ eller træemballeringsmateriale
                        
                     
                           d)
                        
                        
                           undersøgelse af angrebets oprindelse ved at spore planter, træ eller træemballeringsmateriale i det omfang, det er muligt, samt undersøgelse heraf for tegn på angreb
                        
                     
                           e)
                        
                        
                           aktiviteter, der skal øge offentlighedens kendskab til den trussel, skadegøreren udgør
                        
                     
                           f)
                        
                        
                           andre foranstaltninger, der vil kunne bidrage til at udrydde skadegøreren, under hensyntagen til ISPM nr. 9 (ISPM = international standard for plantesundhedsforanstaltninger) og under anvendelse af en integreret metode i overensstemmelse med principperne i ISPM nr. 14.
                        
                     Med henblik på litra d) skal undersøgelsen omfatte målrettet prøveudtagning ved en destruktiv metode.
               De i litra a)-f) omhandlede foranstaltninger fremlægges i form af en rapport i overensstemmelse med artikel 10, stk. 1, litra a).
            
         
         
            Artikel 6
            Udryddelses- og inddæmningsforanstaltninger
            
               1.   Den medlemsstat, der etablerer det afgrænsede område, jf. artikel 5, træffer følgende foranstaltninger i dette område:
               
                           a)
                        
                        
                           øjeblikkelig fældning af angrebne planter og planter med symptomer på angreb af skadegøreren samt fuldstændig fjernelse af deres rødder, hvis der observeres larvegange under den angrebne plantes rodhals
                        
                     
                           b)
                        
                        
                           fældning af alle planter inden for en radius af 100 m omkring de angrebne planter og undersøgelse af disse planter for tegn på angreb
                        
                     
                           c)
                        
                        
                           fjernelse, undersøgelse og sikker bortskaffelse af planter, der er fældet i overensstemmelse med litra a) og b), og af deres rødder, hvis det er nødvendigt, samt undersøgelse og bortskaffelse af andre planteprodukter og træemballeringsmateriale
                        
                     
                           d)
                        
                        
                           forbud mod enhver flytning af potentielt angrebet materiale ud af det afgrænsede område
                        
                     
                           e)
                        
                        
                           undersøgelse af angrebets oprindelse ved at spore de(t) berørt(e) planter, træ eller træemballeringsmateriale, i det omfang det er muligt, samt undersøgelse heraf for tegn på angreb
                        
                     
                           f)
                        
                        
                           udskiftning af planter med andre plantearter, hvis det er relevant
                        
                     
                           g)
                        
                        
                           forbud mod plantning af nye planter på friland i et område som omhandlet i litra b) i dette stykke, bortset fra produktionssteder som omhandlet i artikel 7, stk. 1
                        
                     
                           h)
                        
                        
                           intensiv overvågning af skadegørerens forekomst på Prunus spp. med særligt fokus på stødpudezonen; overvågningen skal omfatte mindst én kontrol om året
                        
                     
                           i)
                        
                        
                           aktiviteter, der skal øge offentlighedens kendskab til den trussel, skadegøreren udgør, og til de foranstaltninger, der træffes mod indslæbning i og spredning inden for Unionen af skadegøreren, herunder betingelserne for flytning af planter, træ og træemballeringsmateriale fra det afgrænsede område
                        
                     
                           j)
                        
                        
                           om nødvendigt særlige foranstaltninger for at tage højde for særlige forhold eller komplikationer, som med rimelighed kan forventes at ville hindre, besværliggøre eller forsinke skadegørerens udryddelse, navnlig foranstaltninger vedrørende adgang til og passende udryddelse af alle planter, der er angrebet eller mistænkes for at være angrebet, uanset hvor de befinder sig, uanset om de er privat eller offentligt ejet, og uanset hvilken person eller enhed der har ansvaret for dem
                        
                     
                           k)
                        
                        
                           andre foranstaltninger, der vil kunne bidrage til at udrydde skadegøreren, under hensyntagen til ISPM nr. 9 og under anvendelse af en integreret metode i overensstemmelse med principperne i ISPM nr. 14.
                        
                     Med henblik på litra a) gælder det, at i tilfælde, hvor de angrebne planter blev fundet uden for skadegørerens flyveperiode, skal fældning og fjernelse ske før starten på den næste flyveperiode.
               Hvis et ansvarligt officielt organ konkluderer, at fældning er uhensigtsmæssigt for enkelte træer på grund af deres særlige sociale, kulturelle eller miljømæssige værdi, skal den medlemsstat, der har etableret det afgrænsede område, uanset litra b) sikre, at de pågældende planter, der ikke skal fældes, underkastes en individuel og regelmæssig undersøgelse for tegn på angreb, og at der træffes foranstaltninger, der svarer til fældning, for at forhindre eventuel spredning af skadegøreren fra disse planter. Den i artikel 10 omhandlede rapport skal indeholde en redegørelse for begrundelserne for denne konklusion samt en beskrivelse af foranstaltningerne.
               Med henblik på litra c) skal alle nødvendige forholdsregler træffes for at undgå spredning af skadegøreren under og efter fældning
               Med henblik på litra e) skal de pågældende planter fældes, hvis det ved undersøgelsen viser sig, at planterne er angrebet.
               Med henblik på litra h) skal det officielle ansvarlige organ, hvor det er relevant, gennemføre målrettet prøveudtagning ved en destruktiv metode, og antallet af prøver anføres i den rapport, der er omhandlet i artikel 10, stk. 1.
               De i litra a)-k) omhandlede foranstaltninger fremlægges i form af en rapport i overensstemmelse med artikel 10, stk. 1.
            
            
               2.   Hvis resultaterne af de i artikel 4 omhandlede undersøgelser i mere end fire på hinanden følgende år har bekræftet forekomst af skadegøreren i et område, og det er godtgjort, at det ikke længere er muligt at udrydde skadegøreren, kan medlemsstaterne nøjes med at træffe foranstaltninger til at begrænse dens udbredelse i det pågældende område.
               I så fald skal stødpudezonens radius forøges til mindst 4 km.
               Sådanne foranstaltninger skal som minimum omfatte følgende:
               
                           a)
                        
                        
                           øjeblikkelig fældning af angrebne planter og planter med symptomer på angreb af skadegøreren samt fuldstændig fjernelse af deres rødder, hvis der observeres larvegange under den angrebne plantes rodhals
                        
                     
                           b)
                        
                        
                           fjernelse, undersøgelse og bortskaffelse af de fældede planter og deres rødder; der træffes alle nødvendige forholdsregler for at undgå spredning af skadegøreren efter fældning
                        
                     
                           c)
                        
                        
                           forbud mod enhver flytning af potentielt angrebet materiale ud af det afgrænsede område
                        
                     
                           d)
                        
                        
                           hvis det er relevant, udskiftning af planter med planter, der ikke er omfattet af definitionen af planter i denne afgørelse
                        
                     
                           e)
                        
                        
                           forbud mod plantning af nye planter på friland i den angrebne zone som omhandlet i artikel 5, bortset fra produktionssteder som omhandlet i artikel 7, stk. 1
                        
                     
                           f)
                        
                        
                           intensiv overvågning af skadegørerens forekomst på Prunus spp. med særligt fokus på stødpudezonen; overvågningen skal omfatte mindst én kontrol om året
                        
                     
                           g)
                        
                        
                           aktiviteter, der skal øge offentlighedens kendskab til den trussel, skadegøreren udgør, og til de foranstaltninger, der træffes mod indslæbning i og spredning inden for Unionen af skadegøreren, herunder betingelserne for flytning af planter og træ fra det afgrænsede område
                        
                     
                           h)
                        
                        
                           om nødvendigt særlige foranstaltninger for at tage højde for særlige forhold eller komplikationer, som med rimelighed kan forventes at ville hindre, besværliggøre eller forsinke inddæmning af skadegøreren, navnlig foranstaltninger vedrørende adgang til og passende udryddelse af alle planter, der er angrebet eller mistænkes for at være angrebet, uanset hvor de befinder sig, uanset om de er privat eller offentligt ejet, og uanset hvilken person eller enhed der har ansvaret for dem
                        
                     
                           i)
                        
                        
                           andre foranstaltninger, der kan bidrage til at inddæmme skadegøreren.
                        
                     Med henblik på litra a) gælder det, at i tilfælde, hvor de angrebne planter blev fundet uden for skadegørerens flyveperiode, skal fældning og fjernelse ske før starten på den næste flyveperiode.
               Med henblik på litra f) skal det officielle ansvarlige organ, hvor det er relevant, gennemføre målrettet prøveudtagning ved en destruktiv metode, og antallet af prøver anføres i den rapport, der er omhandlet i artikel 10, stk. 1.
               De i litra a)-i) omhandlede foranstaltninger fremlægges i form af en rapport i overensstemmelse med artikel 10, stk. 1.
            
         
         
            Artikel 7
            Flytning af planter inden for Unionen
            
               1.   Planter med oprindelse (5) i et afgrænset område må kun flyttes inden for Unionen, hvis de ledsages af et plantepas, der er udfærdiget og udstedt i overensstemmelse med Kommissionens direktiv 92/105/EØF (6), og i mindst to år forud for flytningen eller — for planter på under to år — i hele deres levetid er blevet dyrket på et produktionssted, der opfylder kravene i stk. 2-5.
            
            
               2.   Produktionsstedet skal være registreret i overensstemmelse med Kommissionens direktiv 92/90/EØF (7).
            
            
               3.   Produktionsstedet skal årligt gøres til genstand for mindst to omhyggelige officielle kontroller, der foretages på passende tidspunkter, og der må ikke være tegn på angreb af skadegøreren. Kontrollen skal omfatte målrettet prøveudtagning ved en destruktiv metode af planternes stængler og grene i tilfælde af en øget mistanke om forekomst af skadegøreren.
            
            
               4.   Produktionsstedet:
               
                           i)
                        
                        
                           skal fysisk være fuldstændig beskyttet mod indslæbning af skadegøreren, eller
                        
                     
                           ii)
                        
                        
                           skal have været underkastet passende forebyggende behandlinger og målrettet prøveudtagning ved en destruktiv metode på hvert parti af planter inden flytning i det omfang, der er fastsat i nedenstående tabel; produktionsstedet skal årligt på passende tidspunkter underkastes officielle undersøgelser inden for en radius af mindst 1 km omkring stedet og må ikke udvise tegn på angreb.
                           
                                       Antal planter i partiet
                                    
                                    
                                       Omfanget af prøveudtagningen ved en destruktiv metode (antal planter, der skal destrueres)
                                    
                                 
                                       1 – 4 500 
                                    
                                    
                                       10 % af det samlede parti
                                    
                                 
                                       > 4 500 
                                    
                                    
                                       450
                                    
                                 
                     
            
               5.   Grundstammer, der opfylder kravene i stk. 1-4, kan podes med podekviste, som ikke er dyrket i overensstemmelse med disse krav, men som er højst 1 cm i diameter på det tykkeste sted.
            
            
               6.   Planter, der ikke har oprindelse i afgrænsede områder, men er indført til et produktionssted i sådanne områder, kan flyttes inden for Unionen, under forudsætning af at det pågældende produktionssted er i overensstemmelse med kravene i stk. 2, 3 og 4, og kun hvis planterne ledsages af et plantepas, der er udfærdiget og udstedt i overensstemmelse med direktiv 92/105/EØF.
            
            
               7.   Planter, der er importeret fra tredjelande, hvor skadegøreren vides at forekomme, i overensstemmelse med artikel 11, må kun flyttes inden for Unionen, hvis de ledsages af plantepas, der er udfærdiget og udstedt i overensstemmelse med direktiv 92/105/EØF.
            
         
         
            Artikel 8
            Flytning af træ inden for Unionen
            
               1.   Flytning inden for Unionen af træ med oprindelse i et afgrænset område eller træ, der har bevaret hele eller en del af sin overflade, der er indført til et afgrænset område, er forbudt.
            
            
               2.   Uanset stk. 1 må træ, undtagen i form af flis, spåner og træaffald, med oprindelse i et afgrænset område og træ, der har bevaret hele eller en del af sin overflade, kun flyttes inden for Unionen, hvis det ledsages af et plantepas, der er udfærdiget og udstedt i overensstemmelse med direktiv 92/105/EØF. Plantepasset må kun udstedes, hvis træet opfylder et af følgende krav:
               
                           a)
                        
                        
                           Det er afbarket og har undergået passende varmebehandling for at opnå en temperatur på mindst 56°C i mindst 30 sammenhængende minutter i hele træets profil (inklusive dets kerne). Varmebehandlingen skal godtgøres ved mærket »HT« på træet eller på eventuel emballage i overensstemmelse med handelssædvane.
                        
                     
                           b)
                        
                        
                           Træet har undergået passende ioniserende stråling for at opnå en absorberet dosis på mindst 1 kGy i hele træet.
                        
                     
            
               3.   Uanset stk. 1 må træ i form af flis, spåner og træaffald med oprindelse i et afgrænset område kun flyttes inden for Unionen, hvis det ledsages af et plantepas, der er udfærdiget og udstedt i overensstemmelse med direktiv 92/105/EØF, og det opfylder en af følgende betingelser:
               
                           a)
                        
                        
                           Det er afbarket og har undergået passende varmebehandling for at opnå en temperatur på mindst 56°C i mindst 30 sammenhængende minutter i hele træets profil (inklusive dets kerne).
                        
                     
                           b)
                        
                        
                           Det er blevet forarbejdet til stykker, hvis tykkelse og bredde ikke overstiger 2,5 cm.
                        
                     
            
               4.   Hvad angår stk. 2 og 3 må træet, hvis der ikke findes noget behandlings- eller forarbejdningsanlæg inden for det afgrænsede område, kun flyttes inden for Unionen under officiel kontrol og under lukkede forhold, så det sikres, at skadegøreren ikke kan spredes, til det nærmeste anlæg uden for det afgrænsede område med henblik på at sikre omgående behandling eller forarbejdning i overensstemmelse med stk. 2 og 3.
               Affaldsmateriale hidrørende fra behandling eller forarbejdning i henhold til stk. 2 og 3 skal bortskaffes på en måde, der sikrer, at skadegøreren ikke kan spredes uden for det afgrænsede område.
               Det officielle ansvarlige organ foretager intensiv overvågning på passende tidspunkter for forekomst af skadegøreren gennem kontroller på Prunus spp. inden for et område med en radius på mindst 1 km fra behandlings- eller forarbejdningsanlægget.
            
         
         
            Artikel 9
            Flytning af træemballeringsmateriale inden for Unionen
            
               1.   Flytning inden for Unionen af træemballeringsmateriale med oprindelse i et afgrænset område er forbudt.
            
            
               2.   Uanset stk. 1 må flytning af træemballeringsmateriale med oprindelse i et afgrænset område kun finde sted, hvis træemballeringsmaterialet opfylder alle følgende betingelser:
               
                           a)
                        
                        
                           Det har været underkastet en af de godkendte behandlinger, der er fastsat i bilag I til FAO's internationale standard for plantesundhedsforanstaltninger (ISPM) nr. 15 (8) om regler for emballeringsmateriale af træ i international handel.
                        
                     
                           b)
                        
                        
                           Det bærer et mærke som specificeret i bilag II til FAO's internationale standard for plantesundhedsforanstaltninger (ISPM) nr. 15 med en angivelse af, at træemballeringsmaterialet har været underkastet en godkendt plantesundhedsmæssig behandling i overensstemmelse med denne standard.
                        
                     
            
               3.   Hvis der ikke findes noget behandlingsanlæg inden for det afgrænsede område, må træemballeringsmaterialet kun flyttes under officiel kontrol og under lukkede forhold, så det sikres, at skadegøreren ikke kan spredes, til det nærmeste behandlingsanlæg uden for det afgrænsede område med henblik på at sikre omgående behandling og mærkning i overensstemmelse med stk. 2.
               Affaldsmateriale hidrørende fra behandling i overensstemmelse med første afsnit skal bortskaffes på en måde, der sikrer, at skadegøreren ikke kan spredes uden for et afgrænset område.
               Det officielle ansvarlige organ foretager intensiv overvågning på passende tidspunkter for forekomst af skadegøreren gennem kontroller på Prunus spp. inden for et område med en radius på mindst 1 km fra behandlings- eller forarbejdningsanlægget.
            
         
         
            Artikel 10
            Rapportering om undersøgelser og foranstaltninger
            
               1.   Medlemsstaterne sender senest den 30. april hvert år Kommissionen og de øvrige medlemsstater:
               
                           a)
                        
                        
                           en rapport om de undersøgelser, der er foretaget i det foregående kalenderår, og de foranstaltninger, der er truffet eller agtes truffet i det pågældende år i henhold til artikel 4-6, samt resultaterne af disse undersøgelser og foranstaltninger
                        
                     
                           b)
                        
                        
                           en ajourført liste over alle afgrænsede områder, der er etableret i henhold til artikel 5, herunder oplysninger om deres beskrivelse og placering med kort, der viser deres afgrænsning
                        
                     
                           c)
                        
                        
                           i tilfælde, hvor medlemsstaterne i henhold til artikel 5, stk. 5, har besluttet ikke at etablere et afgrænset område, understøttende data og begrundelser.
                        
                     
            
               2.   I tilfælde, hvor det er begrundet i udviklingen af den plantesundhedsmæssige risiko, tilpasser medlemsstaterne de respektive undersøgelser og foranstaltninger. De underretter straks Kommissionen og de øvrige medlemsstater om sådan tilpasning.
            
         
         
            Artikel 11
            Indførsel til Unionen af planter med oprindelse i et tredjeland, hvor skadegøreren vides at forekomme
            Planter med oprindelse i tredjelande, hvor skadegøreren vides at forekomme, skal ledsages af et certifikat som omhandlet i artikel 13, stk. 1), nr. ii), i direktiv 2000/29/EF. Certifikatet skal indeholde en af følgende erklæringer i rubrikken »Supplerende erklæring«:
            
                        a)
                     
                     
                        Planterne har i hele deres levetid kun været dyrket på et produktionssted, der er registreret og under tilsyn af den nationale plantesundhedsmyndighed i oprindelseslandet, og som er beliggende i et område, der er fastlagt af den pågældende myndighed i overensstemmelse med relevante internationale standarder for plantesundhedsforanstaltninger, og som vides at være frit for skadegøreren.
                     
                  
                        b)
                     
                     
                        Planterne er i mindst to år forud for eksporten eller — for planter på under to år — i hele deres levetid er blevet dyrket på et produktionssted, der er konstateret frit for skadegøreren i overensstemmelse med internationale standarder for plantesundhedsforanstaltninger, og følgende betingelser er opfyldt:
                        
                                    i)
                                 
                                 
                                    Produktionsstedet er registreret og under tilsyn af den nationale plantesundhedsmyndighed i oprindelseslandet.
                                 
                              
                                    ii)
                                 
                                 
                                    Produktionsstedet er årligt blevet underkastet mindst to omhyggelige officielle kontroller for tegn på skadegøreren, der er foretaget på passende tidspunkter, uden at der er fundet tegn på skadegøreren.
                                 
                              
                                    iii)
                                 
                                 
                                    Produktionsstedet er fysisk fuldstændig beskyttet mod indslæbning af skadegøreren, eller det er blevet underkastet passende forebyggende behandling, og det er omgivet af en stødpudezone med en radius på mindst 4 km, hvor der årligt på passende tidspunkter foretages officielle undersøgelser for forekomst af eller tegn på skadegøreren.
                                 
                              
                                    iv)
                                 
                                 
                                    Hvis der er konstateret forekomst af eller tegn på skadegøreren, er der straks blevet truffet udryddelsesforanstaltninger for at genoprette stødpudezonens status som fri for skadegøreren.
                                 
                              
                                    v)
                                 
                                 
                                    Umiddelbart forud for eksporten er sendinger af planterne blevet underkastet en omhyggelig officiel kontrol for forekomst af skadegøreren, særlig i planternes stængler og grene. Denne kontrol har omfattet målrettet prøveudtagning ved en destruktiv metode. Hvis sendinger indeholder planter med oprindelse i steder, som på fremstillingstidspunktet befandt sig i en stødpudezone, hvor der var blevet konstateret forekomst af eller tegn på skadegøreren, er der foretaget prøveudtagning af planterne i sendingen ved en destruktiv metode i overensstemmelse med følgende skema:
                                    
                                                Antal planter i partiet
                                             
                                             
                                                Omfanget af prøveudtagningen ved en destruktiv metode (antal planter, der skal destrueres)
                                             
                                          
                                                1 – 4 500 
                                             
                                             
                                                10 % af det samlede parti
                                             
                                          
                                                > 4 500 
                                             
                                             
                                                450
                                             
                                          
                              
                  
                        c)
                     
                     
                        Planterne er produceret ved brug af grundstammer, der opfylder kravene i litra b), podet med podekviste, der opfylder følgende krav:
                        
                                    i)
                                 
                                 
                                    De podede podekviste er på eksporttidspunktet ikke mere end 1 cm i diameter på det tykkeste sted.
                                 
                              
                                    ii)
                                 
                                 
                                    De podede planter er blevet underkastet kontrol i overensstemmelse med litra b), nr. ii).
                                 
                              
                  Med henblik på litra a) anføres navnet på området i rubrikken »Oprindelsessted«.
         
         
            Artikel 12
            Indførsel til Unionen af træ med oprindelse i et tredjeland, hvor skadegøreren vides at forekomme
            
               1.   Træ, undtagen i form af flis, spåner og træaffald, med oprindelse i tredjelande, hvor skadegøreren vides at forekomme, skal ledsages af et certifikat som omhandlet i artikel 13, stk. 1), nr. ii), i direktiv 2000/29/EF. Certifikatet skal indeholde en af følgende erklæringer i rubrikken »Supplerende erklæring«:
               
                           a)
                        
                        
                           Træet har oprindelse i områder, som er fastlagt af den nationale plantesundhedsmyndighed i oprindelseslandet i overensstemmelse med relevante internationale standarder for plantesundhedsforanstaltninger, og som vides at være frie for skadegøreren.
                        
                     
                           b)
                        
                        
                           Træet er afbarket og har undergået passende varmebehandling for at opnå en temperatur på mindst 56°C i mindst 30 sammenhængende minutter i hele træets profil (inklusive dets kerne).
                        
                     
                           c)
                        
                        
                           Træet har undergået passende ioniserende stråling for at opnå en absorberet dosis på mindst 1 kGy i hele træet.
                        
                     Navnet på det område, der er omhandlet i litra a), skal være angivet i rubrikken »Oprindelsessted«.
               Med henblik på litra b) skal varmebehandlingen godtgøres ved mærket »HT« på træet eller på eventuel emballage i overensstemmelse med handelssædvane.
            
            
               2.   Træ i form af flis, spåner og træaffald, med oprindelse i tredjelande, hvor skadegøreren vides at forekomme, skal ledsages af et certifikat som omhandlet i artikel 13, stk. 1), nr. ii), i direktiv 2000/29/EF. Certifikatet skal indeholde en af følgende erklæringer i rubrikken »Supplerende erklæring«:
               
                           a)
                        
                        
                           Træet har oprindelse i områder, som er fastlagt af den nationale plantesundhedsmyndighed i oprindelseslandet i overensstemmelse med relevante internationale standarder for plantesundhedsforanstaltninger, og som vides at være frie for skadegøreren.
                        
                     
                           b)
                        
                        
                           Træet er afbarket og har undergået passende varmebehandling for at opnå en temperatur på mindst 56°C i mindst 30 sammenhængende minutter i hele træets profil (inklusive dets kerne).
                        
                     
                           c)
                        
                        
                           Træet er blevet forarbejdet til stykker, hvis tykkelse og bredde ikke overstiger 2,5 cm.
                        
                     Med henblik på litra a) anføres navnet på området i rubrikken »Oprindelsessted«.
            
         
         
            Artikel 13
            Officiel kontrol ved indførsel til Unionen af planter og træ med oprindelse i et tredjeland, hvor skadegøreren vides at forekomme
            
               1.   Alle sendinger af planter og træ, der indføres til Unionen fra et tredjeland, hvor skadegøreren vides at forekomme, underkastes en omhyggelig officiel kontrol på indgangsstedet til Unionen eller på bestemmelsesstedet, der er fastsat i henhold til artikel 1 i Kommissionens direktiv 2004/103/EF (9).
            
            
               2.   De anvendte kontrolmetoder skal sikre, at ethvert tegn på skadegøreren, særlig i planternes stængler og grene, påvises. Kontrollen skal, hvis det er relevant, omfatte målrettet prøveudtagning ved en destruktiv metode.
            
         
         
            Artikel 14
            Efterkommelse af denne afgørelse
            Medlemsstaterne ophæver eller ændrer de foranstaltninger, de har truffet for at beskytte sig mod indslæbning og spredning af skadegøreren, for at bringe dem i overensstemmelse med denne afgørelse. De underretter straks Kommissionen om foranstaltningerne.
         
         
            Artikel 15
            Adressater
            Denne afgørelse er rettet til medlemsstaterne.
         
         
            Udfærdiget i Bruxelles, den 8. oktober 2018.
            
               
                  På Kommissionens vegne
               
               Vytenis ANDRIUKAITIS
               
                  Medlem af Kommissionen
               
            
         
         
            (1)  EFT L 169 af 10.7.2000, s. 1.
         
            (2)  EPPO (2014) Pest risk analysis for Aromia bungii. EPPO, Paris. Findes på http://www.eppo.int/QUARANTINE/Pest_Risk_Analysis/PRA_intro.htm
         
            (3)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).
         
            (4)  Gælder for træaffald, ikke agglomereret, med en tykkelse og bredde på over 2,5 cm.
         
            (5)  Glossary of Phytosanitary Terms — Reference Standard ISPM No. 5 og Phytosanitary certificates — Reference Standard ISPM No. 12, sekretariatet for den internationale plantebeskyttelseskonvention, Rom, 2013.
         
            (6)  Kommissionens direktiv 92/105/EØF af 3. december 1992 om en vis standardisering af plantepas til benyttelse ved flytning af en række planter, planteprodukter og andre genstande inden for Fællesskabet og om nærmere regler for udstedelse af sådanne plantepas samt betingelser og nærmere regler for erstatning af plantepas (EFT L 4 af 8.1.1993, s. 22).
         
            (7)  Kommissionens direktiv 92/90/EØF af 3. november 1992 om forpligtelser, som producenter og importører af planter, planteprodukter eller andet skal opfylde, og om nærmere regler for registrering af sådanne personer (EFT L 344 af 26.11.1992, s. 38).
         
            (8)  Glossary of Phytosanitary Terms — Reference Standard ISPM No 15, sekretariatet for den internationale plantebeskyttelseskonvention, Rom, 2013.
         
            (9)  Kommissionens direktiv 2004/103/EF af 7. oktober 2004 om identitetskontrol og plantesundhedskontrol af planter, planteprodukter eller andre objekter opført i del B i bilag V til Rådets direktiv 2000/29/EF, som kan gennemføres et andet sted end indførselsstedet i Fællesskabet eller et sted i nærheden, og om fastsættelse af de nærmere bestemmelser i forbindelse med denne kontrol (EUT L 313 af 12.10.2004, s. 16).